བཻ་རོ་ཙ་ན་
ཕྲན་རང་གི་བསམ་ཚུལ་ལ་བཻ་རོ་ཉིད་བྲུ་ཤར་སོང་ནས་བོན་ལུགས་རྫོགས་ཆེན་གྱི་གཞུང་འགའ་རེ་བོད་སྐད་དུ་བསྒྱུར་བ་ལ་རྒྱ་གར་དུ་སོང་ཞེས་ངོས་འཛིན་གནང་འདུག་སྙམ། རྒྱུ་མཚན་བཻ་རོས་བོན་གྱི་དཔེ་ཆ་མང་པོ་བྲུ་ཤ་དང་ཞང་སྐད་སོགས་ནས་བོད་སྐད་དུ་བསྒྱུར་ཡོད་པ་ད་ལྟའང་མཇལ་དུ་ཡོད་པས་སོ། དེ་ལ་རྒྱ་གར་ཞེས་པ་དེའང་ཕལ་ཆེར་ད་ལྟ་ཁུ་ནུ་སོགས་རྒྱ་གར་བྱང་ཕྱོགས་རྣམས་ལ་ངོས་འཛིན་དགོས་ཏེ། དེ་དག་སྔོན་ཆད་ཞང་ཞུང་གི་ས་ཡིན་ཀྱང་རྗེས་སུ་རྒྱ་གར་བས་བདག་བཟུང་བས་སོ། དུས་རབས་བརྒྱད་པའི་སྔོན་ལ་རྒྱ་གར་གྱི་མངའ་ཁོངས་སུ་གཏོགས་ཀྱང་རྗེས་སུ་བོད་ཀྱིས་དབང་བྱས་པ་ལྟ་བུའོ། བྲུ་ཤ་ཞེས་པའང་ད་ལྟ་པ་ཀི་སི་ཐན་གྱི་བྱང་ཤར་ཕྱོགས་བོད་དང་ཉེ་བའི་ས་རྣམས་ཡིན་པ་དང་། ཁོ་རང་ཚོས་ད་ལྟའང་བོད་མི་ཡིན་པར་ཁས་ལེན་ཞིང་བོད་ཡིག་སྦྱང་གི་ཡོད་པ་དེ་ལྟ་བུ་རེད། བོད་རྒྱལ་གླང་དར་དང་དུས་མཉམ་ཙམ་ལ་བྲུ་ཤའི་ལོ་ཙྰ་བ་འཚོ་མཛད་ཞེས་པ་ལ་སྲས་དགུ་འཁྲུངས། གཅན་ལྔ་བྲུ་ཤའི་ཡུལ་དུ་བཞུགས། གཅུང་བཞི་བཙན་པོའམ་རྒྱལ་པོ་རྩོད་སྡེ་ཞེས་པ་དང་མ་མཐུན་ཅིང་འཁྲུགས། མངའ་རིས་སུ་སྤྱན་དྲངས་ནས་མཆོད་གནས་སུ་བཀུར། མངའ་རིས་སྐོར་གསུམ་མན་ཆད་དབུས་གཙང་ཡན་ཆད་དབང་དུ་བསྡུས། གཅུང་བཞིའི་ཡ་གྱལ་གཡུང་དྲུང་རྒྱལ་མཚན་གཙང་དུ་བྱོན་ནས་ད་ལྟ་དབུས་གཙང་གི་རྒྱལ་རིགས་བྲུ་གདུང་རྒྱུད་རྣམས་ཆགས། གཡུང་དྲུང་རྒྱལ་མཚན་སྲས་གཉིས་ཡོད་པའི་ཆེ་བ་ཁྱུང་ནག་འཛིན་ཟེར། དེའི་སྲས་གཡུང་དྲུང་སེང་གེ དེའི་སྲས་གསུམ་ལས་ཆེ་བ་ནམ་མཁའ་གཡུང་དྲུང་ཉིད་ཡིན། ཁོང་ནི་སྤྱི་ལོ་༩༩༤པ་ལ་སྐུ་འཁྲུངས་ནས། བླ་མ་གཤེན་ཆེན་ཀླུ་དགའ་དང་མཇལ་ཞིང་སྲིད་པའི་མཛོད་ཕུགས་སོགས་ཞུས་ཏེ་བོན་གྱི་གདན་ས་ཆེན་པོ་གཡས་རུ་དབེན་ཁའི་དགོན་པ་བཏབ། གྲྭ་བ་སྟོང་ཕྲག་གསུམ་ནས་ཁྲི་བར་དུ་དར་བའི་འདུ་སྒོ་གསོ། བྲུ་ཤ་ནམ་མཁའ་གཡུང་དྲུང་ནས་སྤྱི་ལོ་དུས་རབས་བཅུ་བཞི་པ་ཙམ་ལ་བྱོན་པའི་མཁས་གྲུབ་རིན་ཆེན་བློ་གྲོས་བར་དུ་བོན་གྱི་བླ་མ་གཡས་རུ་སྟོན་པ་བཅོ་བརྒྱད་བྱོན་ནས་བོན་བསྟན་དར་ཞིང་རྒྱས་པར་མཛད་པ་དེ་ལྟར་ན་བྲུ་ཤ་ཞེས་པ་དེའང་བོད་ནས་ཐག་མི་རིང་བ་ཞིག་ཡིན་པར་ཤིན་ཏུ་གསལ། ཡང་དགེ་ལུགས་ཀྱི་བླ་མ་འགའ་རེས་བཻ་རོས་རྫོགས་ཆེན་ལེན་ས་རྒྱ་གར་མ་ཡིན་ཞིང་རྒྱ་ནག་ནས་ཡིན་པར་བསམ་བློ་བཏོང་མཁན་ཡོད་དེ། རྒྱུ་མཚན་ནི་ཤྲི་སང་ཧ་རྒྱ་ནག་གི་མི་ཡིན་པས་སོ་སོགས་ཟེར་མོད། འོན་ཀྱང་དེ་ནི་རྫོགས་ཆེན་གྱི་ཆོས་ཕུགས་འདི་རྒྱ་ནག་ཧ་ཤིང་ལ་ཁུངས་གཏད་པའི་སྒྲུབ་བྱེད་ཙམ་ཡིན་པ། དཔེར་ན་དུས་རབས་བདུན་པ་ནས་བརྒྱད་པ་ཙམ་ལ་རྒྱ་ནག་གི་བླ་མ་མང་པོ་བོད་དུ་སླེབས་ཤིང་ཅི་ཡང་ཡིད་ལ་མི་བྱེད་ཅིང་ཅི་ཡང་མ་ཡིན་པའོ་སོགས་ཟེར་ནས་ཅི་ཡང་མེད་ཀྱི་ལྟ་བ་བཏོད།དེ་དང་རྫོགས་ཆེན་གྱི་ལྟ་བ་རྣམས་གཅིག་ཏུ་འདོད་ཀྱང་། དེ་ནི་རྫོགས་ཆེན་ལྟ་བ་མ་ཤེས་པའི་སྐྱོན་ཡིན་པར་སེམས།དཔེར་ན་རྫོགས་པ་ཆེན་པོའི་ལྟ་བ་རྣམས་ཅི་ཡང་ཡིད་ལ་མི་བྱེད་པའི་ལྟ་བ་ཞིག་མ་ཡིན་ཏེ། སོ་སོར་རྟོགས་པ་སྔོན་སོང་གི་བསྒོམ་བྱང་ཡོད་པས་སོ། ཐབས་ལམ་ལ་བརྟེན་ནས་སེམས་དྭངས་སྙིགས་འབྱེད་པའི་ཐབས་ཤེས་ཡོད་པས་སོ། རྫོགས་ཆེན་ལུགས་ལ་སེམས་རིག་དབྱེ་བ་སྔོན་ཏུ་འགྲོ་བ་དང་ཀ་དག་ཁྲེགས་ཆོད་དང་ལྷུན་གྲུབ་ཐོད་བརྒལ་སོགས་ཡོད་པས་སོ། ཧ་ཤིང་གི་ལྟ་བ་ལ་དེ་ཡོད་དམ་མེད་བརྟག་ན་ཤེས་སླ།འོན་ཀྱང་རྫོགས་ཆེན་གྱི་ལྟ་བ་དང་ཧ་ཤིང་གི་ལྟ་བ་རྣམས་གཏན་ནས་འབྲེལ་བ་མེད་པ་ཞིག་ཀྱང་མ་ཡིན་ཏེ། ད་ལྟ་རྒྱ་ནག་ཏུ་དར་བའི་ཧ་ཤིང་གི་ལྟ་བ་དང་རྫོགས་ཆེན་གྱི་ལྟ་བ་གཉིས་འདྲ་ས་ཡོད་པས་སོ།། དེའང་དུས་རབས་བརྒྱད་པའི་སྐབས་སུ་ཁོ་ཚོ་བོད་དུ་བྱོན་པ་ནི་རྫོགས་ཆེན་ལ་སློབ་སྦྱོང་བྱེད་དུ་ཡོང་བ་ལས་ཆོས་སྤེལ་བ་དང་སློབ་མ་སྐྱོང་བ་སོགས་ཀྱི་ལོ་རྒྱུས་གང་ཡང་མེད། དུས་རབས་བརྒྱད་པའི་ཙམ་ནས་དང་པོ་བོན་ལུགས་རྫོགས་ཆེན་དང་རྒྱ་གར་ནས་དར་བའི་དབུ་མ་གཉིས་རྩོད་པ་ཐུག དེ་ལ་ལོ་རྒྱུས་ཐོག་བན་བོན་རྩོད་པ་ཞེས་ཡོངས་སུ་གྲགས། བན་བོན་རྩོད་པའང་བོན་ཆོས་བསྣུབས་པའམ་ཞང་ཞུང་རིག་གནས་ཀྱི་ནུས་པ་རྩ་མེད་བཟོ་བའི་ཐབས་ཤེས་རིམ་པ་དང་པོ་ཡིན། རྫོགས་ཆེན་རྩོད་ཟིན་པ་དང་ཧ་ཤིང་གི་ལྟ་བ་ལ་བཀྱོན་ཕབ་ཏེ་རྒྱ་ནག་གི་ཡུལ་དུ་རྒྱང་ཕུད་བྱེད། དེའང་ཧ་ཤིང་གི་ལྟ་བ་ཉིད་རྫོགས་ཆེན་ལྟ་བ་ལ་བརྟེན་ནས་བྱུང་བ་ལས་ཧ་ཤིང་པའི་ལྟ་བས་རྫོགས་ཆེན་ལ་ཤུགས་རྐྱེན་ཐེབས་པ་ཞིག་མ་ཡིན་པར་སེམས་ཏེ། དཔེར་ན་དེའི་དུས་སུ་རྒྱ་ནག་གི་སློབ་མ་ཞིག་ལ་མཚོན་ན་རྒྱ་བོད་བར་གྱི་འགྲིམ་འབྲེལ་མི་བདེ་བ་དང་སྐད་བརྡ་མི་གོ་བ་སོགས་སྨོས་ཀྱང་ཅི་དགོས། དེའི་རྐྱེན་གྱིས་རྫོགས་ཆེན་ནང་ནས་སེམས་རིག་ཕྱེས་ཚུལ་དང་ཀ་དག་ཁྲེགས་ཆོད་ཐོད་བརྒལ་ལྷུན་གྲུབ་སོགས་མང་པོ་ཞིག་བོར་སོང་བ་ནི་ཧ་ལས་དགོས་ས་ཞིག་གཏན་ནས་མ་རེད།དཔེར་ན་བོད་མི་ཞིག་གིས་རྒྱའི་རིག་གནས་སྦྱང་ནའང་ཡོངས་རྫོགས་ཤེས་ཐུབ་ཁག་པོ་ཡིན་པས་སོ།།